Vra vir Ernst: Is dit onkruid, vetplant of vygie? | Netwerk24
Deur Ernst van Jaarsveld 26 Junie 2021 05:07
Die geslag Portulaca is groot, met 115 soorte, maar die grootste konsentrasie kom van Suid- en Noord-Amerika.
Portulaca grandiflora is 'n gewilde somerblommende eenjarige van Suid-Amerika.
Carel Breytenbach van Pretoria skryf: Ernst, aangeheg is twee foto's van 'n ranker wat ek in 1981 in die Laeveld leer ken het. Sedert daardie eerste kennismaking het daar altyd 'n plantjie saam met my getrek.
In die Laeveld is dit aangewend as 'n grondstabiliseerder, waar leislote in landerye gebou is en grondwalle gegooi is.
Ek het dit leer ken as wildegrondboontjie, sy algemene boerenaam, wat dit allermins is. Dis uiters gehard, groei in die son, halfskadu en volskadu en kan met min water klaarkom.
Die tweede pluspunt is dat dit baie maklik beheer kan word en voortplant met ongewortelde steggies.
Bye is boonop gek oor die blommetjies.
Kan jy help met die botaniese naam en dalk 'n meer gepaste volksnaam? Dit groei vanaf die Laeveld tot Kleinfontein, bo-op die Magaliesberg.
Antwoord:Carel, jou wildegrondboontjie behoort tot die Polygonaceae-familie en sy wetenskaplike naam is Persicaria capitata. Dis afkomstig uit die Ooste (China en omliggende lande).
In Engels staan hy bekend as die knotweed of Japanese knotweed. Die plant is 'n doeltreffende grondbedekker en soos jy noem, aard dit baie goed in tuine.
Daarenteen aard hy so goed hier dat hy by ons, in Australië en in sommige dele van Amerika onkruid geword het.
Ander onkruide in die familie is die koraalklimop (Antigonon leptopus) en steenboksuring (Rumex acetosella), wat die meeste van ons goed ken.
Die eetbare rabarber (Rheum-kruising) is ook 'n handige plant en die eienaardige lintjiesbos of lintwurmbos (Muehlenbeckia platycladum) met sy plat singels behoort ook tot die familie.
Die handigste plant in die familie heet sobagraan (Fagopyrum esculentum), buck­wheat in Engels, wat oorspronklik van Asië is.